এলাকাবাসীরা জানান, প্রায় ৩শ বছর ধরে তারা ওই পুকুরটির পবিত্রতা রক্ষার আপ্রাণ চেষ্টা করেছেন। এমনকি কেউ গোসল বা ধোয়ার কাজ পর্যন্ত করতেন না। না না রোগসহ প্রসূতি মায়েদের বিভিন্ন রোগ-ব্যাধি থেকে মুক্তি লাভের জন্য ভক্তি সহকারে মানুষ ওই পুকুরের পানি পান করে সুস্থতা লাভ করায় পুকুরটি সনাতন ধর্মাবলম্বি মানুষের কাছে তীর্থস্থানে পরিণত হয়। তাছাড়া পুকুরটির উত্তর পাড়ে রয়েছে একটি জামে মসজিদ। ওই মসজিদের মুসল্লিরা পুকুরের ঘাট থেকে ওযু করেন। কিন্তু সরকার দলীয় প্রভাবশালী একটি মহল ঐতিহ্যবাহী এ পুকুরটি ভরাট করে ভিটি তৈরি করে দোকানঘর বরাদ্ধ দেয়ার উদ্যোগ নিয়েছে। ইতিমধ্যে তারা ওই পুকুরের জায়গায় দোকানের ভিটি বরাদ্দের নামে লাখ-লাখ টাকা হাতিয়ে নিয়েছে। এতে করে ৩শ’ বছরের ইতিহাস ও ঐতিহ্য বিলিন হতে চলছে। পুকুরটি এভাবে বিলুপ্ত হওয়ার ঘটনা শুনে এলাকাবাসীর মাঝে হতাশা ও ক্ষোভ বিরাজ করছে।